Circulaţia pe Podul Prieteniei Giurgiu-Ruse (dintre România și Bulgaria) se va efectua pe o singură bandă până la data de 22 decembrie, ca urmare a efectuării unor lucrări de reparaţii la rosturile de dilatare, pe partea bulgară a podului.
"Inspectoratul Teritorial al Poliţiei de Frontieră Giurgiu a fost informat de către Centrul Comun de Contact Giurgiu cu privire la faptul că lucrările de reparație la rosturile de dilatare la Podul dintre Ruse şi Giurgiu începute la data de 20 noiembrie 2023, vor continua şi în perioada următoare urmând a fi finalizate la data de 22 decembrie 2023.
Până atunci, circulația pe pod va fi reorganizată temporar, lucrările de reparație urmând a se desfășura pe timpul zilei, iar traficul în zonă se va efectua pe o singură bandă fiind semnalizat cu indicatoare rutiere", a transmis ITPF Giurgiu pe pagina de Facebook.
Ținând cont că traficul prin P.T.F Giurgiu se va desfășura cu dificultate, ITPF Giurgiu a ținut să precizeze că la nivelul instituţiei au fost luate toate măsurile astfel încât să se asigure un trafic fluent prin punctul de trecere.